Greg Abbott

Gregory Wayne Abbott (1957-yil 13-noyabrda tugʻilgan) – amerikalik siyosatchi, advokat va 2015-yildan beri Texas shtatining gubernatori boʻlib ishlab kelayotgan sobiq huquqshunos. Respublikachilar partiyasining aʼzosi, 2002-yildan 2015-yilgacha Texasning 50-bosh prokurori va 1996-yildan 2001-yilgacha Texas Oliy sudining aʼzosi boʻlib ishlagan.

Abbott Rekonstruksiya davridan beri Texasning bosh prokurori lavozimida ishlagan uchinchi respublikachi hisoblanadi. 2002-yilda 57%, 2006-yilda 60% va 2010-yilda 64% ovoz bilan saylanib, shtat tarixidagi eng uzoq xizmat qilgan bosh prokuroriga aylangan. Bosh prokuror boʻlguniga qadar Abbott Texas Oliy sudining sudyasi boʻlgan va bu lavozimga u 1995-yilda oʻsha paytdagi gubernator Jorj Bush tomonidan tayinlangan. Abbott Barack Obama maʼmuriyatiga qarshi koʻplab sud jarayonlarida ishtirok etib, „Affordable Care Act“ va maʼmuriyatning atrof-muhitni muhofaza qilish qoidalarini bekor qilishga harakat qilgan.

2014-yilda saylangan Abbott nogironlar aravachasidan foydalanadigan Texasdagi birinchi va AQShdagi uchinchi gubernator hisoblanadi. Gubernator sifatida Abbott Donald Trump maʼmuriyatini va abortga qarshi chora-tadbirlar, qurolga egalik qilish toʻgrisidagi qonunlar, noqonuniy immigratsiyaga qarshi kurash kabi konservativ ruhdagi koʻplab gʻoyalarini qoʻllab quvvatlagan.

 Yoshlik davri, taʼlimi va yuridik faoliyati 
Abbott 1957-yil 13-noyabrda Texasning Vichita-Folls shahrida tugʻilgan. Uning onasi Doris Lechristia Jacks Abbott uy bekasi, otasi Calvin Rodger Abbott esa birja brokeri va sugʻurta agenti boʻlib ishlagan. Olti yoshga toʻlganida oilasi bilan Longviewga koʻchib oʻtishgan va oʻsha yerda olti yil yashashgan. Abbott Duncanville maktabini tamomlagan.

1981-yilda Abbott Ostindagi Texas universitetida moliya boʻyicha bakalavr darajasini egallagan. Turmush oʻrtogʻi Cecilia Phalen bilan universitetda oʻqib yurgan davrida tanishgan va 1981-yilda turmush qurishgan. 1984-yilda Vanderbilt universitetida huquqshunoslik boʻyicha doktorlik darajasini egallagan.

 Texas Bosh prokurori 

 2002-yilgi saylov 
Abbott 2001-yilda leytenant-gubernatorlik lavozimiga oʻz nomzodini qoʻyish uchun Texas Oliy sudidan isteʼfoga chiqqan. 2002-yilda bosh prokurorlik lavozimiga oʻz saylovoldi kompaniyasini boshlagan. Demokratchilardan boʻlgan nomzod, Ostinning sobiq meri va sobiq shtat senatori Kirk Watsonni 57% ovoz bilan magʻlub etib, 2-dekabr sanasida qasamyod qabul qilgan.

 Sony BMGga qarshi daʼvo ishi 
2005-yil oxirida Abbott noqonuniy josuslik dasturlari uchun Sony BMGni sudga bergan. 2005-yil 21-dekabrda Abbott Sony BMG ga qarshi daʼvosiga yangi ayblovlarni qoʻshdi. Uning soʻzlariga koʻra, MediaMax nusxasini himoya qilish texnologiyasi Texasning josuslik dasturlari va savdo amaliyoti qonunlariga zid boʻlgan. Sud ishi 1.5 million dollar evaziga Texas foydasiga hal boʻlganRobert McMillan, Sony pays $1.5M to settle Texas, CA rootkit suits, IDG News Service (December 19, 2005)..

 Qurol-yarogʻ siyosati 
Bosh prokuror sifatida Abbott qurol nazorati qonunchiligiga qarshi chiqqan. 2013-yilda Nyu-York shtati tomonidan qabul qilingan qurolni tartibga solish qonunlari kuchaytirilishini tanqid qilgan, shuningdek, agar Kongress qurol nazorati boʻyicha yangi qonun loyihasini qabul qilsa, sudga berishini aytganJim Forsyth, Y’all come to Texas, state official tells New York gun owners, Reuters (January 17, 2013)..

 Bir jinsli nikohga qarshilik harakati 
Bosh prokuror sifatida Abbott shtatning bir jinsli nikohni taqiqlash toʻgrisidagi qonunini qoʻllab quvvatlagan va uni konstitutsiyaviy eʼtirozdan himoya qilgan. 2014-yilgi sudda Texasga bir jinsli nikohni taqiqlashga ruxsat berilishi kerakligi boʻyicha baxslashgan va bunga sabab qilib LGBT shaxslari nasl qoldira olmasligini aytgan.

 Manbalar 

Turkum:1957-yilda tugʻilganlar
Turkum:Amerikalik siyosatchilar